Diari Oficial de la Generalitat Valenciana


Sumari del DOGV 3546, del 26-07-1999 (1999/6739)

ORDRE de 7 de juliol de 1999, de la Conselleria de Medi Ambient, per la qual s'estableix el règim de subvencions a la realització d'auditories ambientals per ajuntaments, universitats i altres ens públics per a l'exercici 1999.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3546

Data del DOGV
:   26-07-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/6739


Data del document
:   07-07-1999

Organisme emissor
:   Conselleria de Medi Ambient

Tipus de document
:   Ordre

Correcció d'errades

 Descriptors 

:   * suport econòmic
    * ajuda pública
    * universitat
    * política de medi ambient
    * administració local

ORDRE de 7 de juliol de 1999, de la Conselleria de Medi Ambient, per la qual s'estableix el règim de subvencions a la realització d'auditories ambientals per ajuntaments, universitats i altres ens públics per a l'exercici 1999. [1999/X6739]
  
Aquesta convocatòria de subvencions té com a objectiu principal incentivar la utilització per part dels ajuntaments d'aquells instruments que puguen afavorir la transició cap a esquemes de vida i desenvolupament sostenibles mitjançant el disseny, el desenvolupament i l'execució de plans locals d'acció ambiental en l'àmbit de l'Agenda 21.
  
La consciència mundial sobre la necessitat de generar pràctiques públiques, privades i individuals que aconseguisquen un desenvolupament sostenible de cara al segle XXI, va portar a l'adopció, a la Cimera de la Terra, Conferència de les Nacions Unides sobre Medi Ambient i Desenvolupament celebrada el 1992 a Río de Janeiro, d'un ampli acord intergovernamental plasmat en diversos documents, entre els quals destaca per l'especial rellevància l'Agenda 21, un programa global per al desenvolupament sostenible que abraça qüestions econòmiques, socials i culturals, com també les relatives a la protecció del medi ambient. La filosofia de l'Agenda 21 requereix implicar i donar poder a la població local, i anima les comunitats individuals a crear la seua pròpia versió, una agenda 21 local, que arreplegue els objectius generals de l'Agenda 21 i els traduïsca en plans i accions concrets per a una localitat específica.
  
Aquesta actuació, des del punt de vista de la política ambiental de la Unió Europea, guarda relació amb el Cinqué Programa d'Acció per al Medi Ambient ?Cap a un desenvolupament sostenible?, en el qual, entre altres consideracions, es reconeix a les autoritats locals un paper especialment important a l'hora de garantir un desenvolupament sostenible mitjançant l'exercici de les seues funcions reglamentàries i legislatives en qualitat d'autoritats competents.
  
D'altra banda, aquesta ordre de subvencions té com a objectiu fomentar la implantació dels requisits del Sistema Comunitari d'Ecogestió i Ecoauditoria en el sector públic: ajuntaments, universitats i altres ens públics.
  
Pel que fa als primers, l'esmentat sistema pot ser considerat com un mètode de gestió que ajude a millorar l'actuació sostenible de les autoritats locals i a assegurar que els objectius definits per un municipi o una autoritat es porten a terme. I això per considerar que si bé el Sistema Comunitari d'Ecogestió i Ecoauditoria en un principi estava pensat per a la gestió ambiental, és suficientment flexible per ocupar-se de temes sostenibles més extensos.
  
Els requisits del Sistema Comunitari d'Ecogestió i Ecoauditoria poden ser igualment aplicats en les activitats realitzades per altres ens públics. Així mateix, respecte de les universitats, la implantació del sistema suposa l'adaptació d'aquells requisits a l'activitat d'oficines i a les instal·lacions dels edificis, en especial per la significació dels efectes ambientals des del punt de vista de consum de recursos. L'aplicació d'aquest sistema permetrà avantatges d'estalvi de costos i millora de la imatge, com també el compliment de la legislació ambiental, i el foment de la integració i col·laboració dels treballadors amb la política del centre.
  
Aquesta iniciativa s'enquadra en el marc del Reglament comunitari 1.836/1993, del Consell, de 29 de juny, (DOCE núm. L 168, de 10.7.1993), pel qual es permet que les empreses del sector industrial s'adherisquen amb caràcter voluntari a un sistema comunitari de gestió i auditories ambientals. Si bé aquest reglament se centra en les activitats industrials, permet l'aplicació amb caràcter experimental de disposicions similars a sectors aliens a la indústria, com el sector del comerç i el dels serveis públics. En aquest sentit, i una vegada la Comissió Europea ha efectuat una revisió de l'esmentat reglament, hi ha una proposta de nou reglament del Consell (publicada en el DOCE C 400, de 22.12.1998), en la qual es considera que el sistema comunitari de gestió i auditoria ambientals ha d'estar obert a totes les organitzacions que tinguen impactes mediambientals significatius. Entre els aspectes més significatius d'aquesta proposta es troba l'extensió del sistema a tots els sectors d'activitat i la seua aplicació a nivell d'organització i no només de centre industrial.
  
Per tot això, fent ús de les atribucions que em confereix l'article 35 de la Llei 5/1983, de Govern Valencià, com també l'article 47 de la Llei d'Hisenda Pública de la Generalitat Valenciana, aprovada per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar per a l'exercici 1999 la concessió de subvencions a ajuntaments per al disseny, el desenvolupament o l'execució de plans locals d'acció ambiental en l'àmbit de l'Agenda 21.
  
Així mateix, es convoca per a l'exercici 1999 la concessió de subvencions per a la implantació a les universitats i altres ens públics de la Comunitat Valenciana de sistemes de gestió ambiental d'acord amb el Reglament CEE 1.836/1993, del Consell, de 29 de juny.
  
Segon
  
Aquesta convocatòria es regirà per les bases corresponents de l'annex d'aquesta ordre.
  
Tercer
  
L'import global màxim de les ajudes ascendirà a 91.371.447 de pessetes (60.101,21 euros), a càrrec de l'aplicació pressupostària 82.75.335.54.2, línia de codi comptable 2938, dels pressupostos de la Generalitat Valenciana per a 1999.
  
Quart
  
El termini de presentació de sol·licituds per a aquesta convocatòria serà d'un mes a partir de l'entrada en vigor d'aquesta ordre.
  
Cinqué
  
En tot allò no regulat per aquesta ordre, regirà el que disposa el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general de Qualitat Ambiental per a dictar les disposicions necessàries per al desenvolupament i l'execució del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos, a comptar des de l'endemà de la publicació, davant la sala contenciosa administrativa del Tribunal Superior de Justícia de la Comunitat Valenciana.
  
Tot això d'acord amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 7 de juliol de 1999
  
El conseller de Medi Ambient,
  
JOSÉ MANUEL CASTELLÁ ALMIÑANA
  
Annex
  
Bases per les quals es regula la convocatòria de subvencions a la realització d'auditories ambientals per entitats públiques per a l'exercici 1999
  
A) Programa de subvencions als ajuntaments per a plans d'acció ambiental en l'àmbit de l'agenda 21
  
A.1. Objecte
  
És objecte d'aquest programa de subvencions el disseny, el desenvolupament o l'execució de plans d'acció ambiental proposats per ajuntaments de la Comunitat Valenciana. Aquests plans d'acció ambiental hauran d'incloure iniciatives, programes o estratègies tendents a adequar la gestió municipal als principis del desenvolupament sostenible, entenent aquest com aquell que satisfà les necessitats locals del present sense hipotecar la capacitat de desenvolupament d'altres àrees geogràfiques o de futures generacions.
  
Els plans d'acció ambiental implicaran un procés de canvi en l'organització i en la prestació dels serveis municipals, de cara a orientar-les cap a pràctiques ambientalment correctes i cap a una gestió ambiental integral del municipi. Tant en el disseny com en el desenvolupament i l'aplicació dels plans s'actuarà mitjançant la coparticipació i implicació dels òrgans polítics dels ajuntaments, dels seus òrgans administratius, de la ciutadania, com també d'organitzacions socials i empreses privades.
  
A.2. Entitats beneficiàries
  
Únicament podran ser beneficiaris d'aquestes subvencions els ajuntaments de la Comunitat Valenciana.
  
A.3. Actuacions subvencionables
  
Es podran concedir ajudes per a qualsevol de les actuacions de disseny, desenvolupament o execució dels plans d'acció ambiental previstes en les fases descrites a continuació, realitzades des de l'1 de gener de 1999.
  
Les actuacions concretes per a les quals se sol·licita subvenció hauran d'estar finalitzades com a data límit el 15 de novembre de 1999.
  
Fases del procés d'elaboració de l'Agenda 21 local
  
Fase 1: Fase de planificació del procés i avaluació prèvia
  
Com a fase prèvia a la posada en marxa del pla d'acció ambiental l'ajuntament haurà d'adoptar l'acord de portar a terme un pla d'acció local a llarg termini per a la comunitat municipal i assumir els principis arreplegats en la Carta d'Aalborg i adherir-s'hi.
  
S'establirà un fòrum amb representants de tots els sectors de la comunitat local, incloent ciutadans, grups d'interés, empreses i indústria i altres grups representatius.
  
Aquest fòrum dirigirà una avaluació prèvia de la problemàtica ambiental associada a la gestió municipal que permeta identificar els problemes actuals i les seues causes. La informació que s'ha de recopilar girarà sobre el coneixement precís i rigorós de tots els factors que condicionen el municipi com a ecosistema territorial, tenint en compte, entre altres, els aspectes següents:
  
Àmbit físic, biològic, socioeconòmic i urbanístic,
  
Organització de la política i gestió ambientals,
  
Participació social i teixit associatiu,
  
Detecció apriorística dels punts forts i dèbils en la perspectiva de la qualitat ambiental i la sostenibilitat.
  
Una vegada identificats els problemes, la situació del medi ambient local s'haurà de mesurar i quantificar a fi de tenir dades clares que es puguen prendre com a punt de partida, per a la qual cosa se seleccionaran els indicadors apropiats per a les distintes qüestions identificades com a problemes locals, amb referència, si els hi ha, a estàndards adequats.
  
Per a recopilar i processar la informació a fi d'identificar els problemes i avaluar el progrés aconseguit es podran utilitzar diversos instruments depenent del grau de complexitat amb què es pretenga avaluar posteriorment el progrés assolit:
  
Recerca de fonts d'informació, tant de l'administració com d'altres àmbits,
  
Detecció de problemes mitjançant mètodes d'anàlisi objectius en funció de cada mitjà concret, i amb mètodes subjectius com ara enquestes i qüestionaris a la ciutadania local, reunions i debats públics i grups d'anàlisi a fi d'establir quins són els problemes locals i com es classificarien en ordre de prioritat amb vistes a solucionar-los.
  
Detecció de problemes previstos per al futur.
  
Depuració de la informació i selecció d'aquesta d'acord amb la seua significació per als objectius del programa.
  
Tractament de dades en un programa informàtic estàndard reutilitzable i ampliable.
  
L'avaluació comprendrà:
  
Anàlisi dels principals aspectes estructurals: urbanisme i territori, mobilitat i accessibilitat, ús del sòl, localització d'activitats i diversitat espacial, sistemes naturals, biodiversitat, dependència exmunicipal, percepció social, participació ciutadana i informació, risc potencial, impactes ambientals, gestió d'activitats.
  
Anàlisi dels principals aspectes ambientals: aigües (subministrament, sanejament i gestió), medi atmosfèric (emissions, immissions i soroll), residus (producció, arreplegada, valorització i gestió), sòl, estructura energètica.
  
En base a l'avaluació realitzada, s'establiran les conclusions i es definiran els objectius de millora que es persegueixen. Es marcaran les prioritats entre els diferents objectius i s'identificaran línies d'actuació concreta.
  
Fase 2: Pla d'acció ambiental
  
Com a resultat del treball anterior, es crearan i aprovaran programes d'acció per a complir els objectius específics o fins establits per a cada objectiu general. Aquests programes configuraran el pla d'acció ambiental pròpiament dit.
  
Els programes inclouran els projectes concrets i les accions pertinents, si escau, la normativa de referència, les entitats implicades, la valoració econòmica, la urgència o prioritat i el termini de realització, com també els indicadors elegits per a avaluar el progrés aconseguit. Així mateix, inclouran diversos instruments per a processar, regular, manipular i comunicar la informació en diferents combinacions, seleccionats i conjugats segons calga.
  
El Pla d'Acció Ambiental (Agenda 21 local), integrat pels distints programes d'acció, consensuat pel fòrum, hauria de ser aprovat per l'òrgan rector competent de l'ajuntament. El procés seria el següent:
  
Elaboració d'un esborrany del pla d'acció ambiental pel consistori.
  
Debat de l'esborrany en el fòrum i, si escau, introducció de les modificacions pertinents.
  
Aprovació provisional de l'esborrany del pla d'acció per l'ajuntament.
  
Consulta pública i publicació del pla mitjançant instruments de comunicació, distribució en llocs públics, fullets amb un butlletí de resposta en què puguen remetre's comentaris per escrit, reunions informatives, etc.
  
Introducció, si escau, d'esmenes en l'esborrany després de les opinions manifestades pels ciutadans i aprovació definitiva del pla o Agenda 21 local.
  
Fase 3: Posada en marxa i seguiment del Pla d'Acció Ambiental-Agenda 21 local
  
En aquesta última fase es posaran en marxa els programes que configuren el pla i es realitzarà un seguiment del seu desenvolupament i una avaluació o auditoria d'aquest de cara a obtenir nova informació que permeta iniciar un procés de millora contínua de la gestió ambiental al municipi implicat.
  
El seguiment del pla inclourà:
  
L'avaluació del grau d'aplicació de les actuacions,
  
L'elaboració i anàlisi dels indicadors,
  
El seguiment i l'anàlisi del grau d'implicació dels agents socioeconòmics,
  
Proposta d'altres millores o actuacions no previstes i ajust dels programes si és necessari.
  
A.4. Quantia màxima de les subvencions
  
Les ajudes podran concedir-se fins a un màxim del 80% dels costos subvencionables del projecte previstos en la base següent, a excepció de les despeses generals que se subvencionaran en un màxim del 20%.
  
Això sense perjudici del que disposa la base C.2., apartat 2.
  
A.5. Costos subvencionables
  
Serveis externs contractats per a assessorament, consultoria i formació del personal propi directament implicat en el desenvolupament de l'actuació proposada.
  
Inversions en programari i aplicacions informàtiques necessàriament vinculades al desenvolupament de l'actuació, com també els serveis informàtics externs contractats per a la posada en funcionament.
  
Despeses externes contractades per a disseny, impremta i edició de material directament relacionat amb la proposta de treball presentada, com també les despeses de difusió i publicitat de les actuacions projectades.
  
Despeses de formació del personal la tasca del qual puga tenir un efecte apreciable sobre el medi ambient.
  
Despeses generals: bibliografia i assistència a jornades i congressos relacionats amb el procés Agenda 21 local.
  
A.6. Sol·licituds i documentació
  
1. Els ajuntaments que desitgen optar a subvenció hauran d'adreçar la sol·licitud a la Direcció General de Qualitat Ambiental de la Conselleria de Medi Ambient. Les sol·licituds podran presentar-se en el Registre General de la Conselleria de Medi Ambient al carrer Arquitecte Alfaro número 39 de València, com també als serveis territorials d'aquesta sitis a Alacant (carrer de Churruca, 29), Castelló de la Plana (Av. dels Germans Bou, 47) i València (carrer de Gregori Gea, 27), o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2. La sol·licitud subscrita per l'alcalde-president de l'ajuntament, o persona en qui delegue, cas en el qual caldrà acreditar la delegació, es formalitzarà en l'imprés de sol·licitud normalitzat 27986, en el qual s'inclou detall de despeses i subvenció sol·licitada per conceptes i quadre de nivell de desenvolupament de les etapes, que haurà d'anar acompanyada de la documentació següent:
  
Memòria explicativa de la proposta de treball a què es compromet l'ajuntament sol·licitant.
  
Projecte que es desenvoluparà en el període de vigència de la subvenció, que preveja els apartats següents:
  
Objectius
  
Metodologia
  
Agents interns participants (òrgans polítics i administratius)
  
Agents externs participants (col·lectius, empreses, persones expertes, etc.)
  
Etapes del disseny, desenvolupament o execució del pla que es desenvoluparan en el període de vigència de la subvenció.
  
Terminis previstos per a cada actuació
  
Principals actuacions previstes.
  
Perspectives de continuació del procés que queden obertes una vegada acabat el període de subvenció.
  
Trajectòria de l'ajuntament en l'àmbit de la gestió ambiental i en el desenvolupament de polítiques concordes amb el desenvolupament sostenible.
  
Declaració, si escau, de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, pel mateix concepte, segons l'imprés 27831.
  
Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons l'imprés 27009.
  
La Conselleria de Medi Ambient podrà demanar al sol·licitant l'aportació d'aquells documents o dades complementàries que estime necessaris per a la resolució de l'expedient.
  
3. L'admissió a tràmit d'una sol·licitud de subvenció no generarà cap compromís de concessió d'aquella.
  
A.7. Criteris de valoració de les sol·licituds
  
Per a la valoració de les sol·licituds es tindran en compte els següents criteris d'acord amb el següent ordre de prioritat:
  
Qualitat de la proposta presentada.
  
Perspectives de continuació del procés que queden obertes una vegada acabat el període de subvenció.
  
Nivell de desenvolupament de les distintes etapes.
  
Trajectòria de l'ajuntament en l'àmbit de la gestió ambiental i en el desenvolupament de polítiques concordes amb el desenvolupament sostenible.
  
A.8. Procediment de pagament de la subvenció
  
1. Per al cobrament de la subvenció, l'entitat beneficiària haurà de presentar, en el termini que establisca la resolució de concessió, la corresponent sol·licitud de cobrament subscrita per l'alcalde-president de l'ajuntament o persona que delegue, cas en el qual caldrà acreditar la delegació, segons imprés 27820 que s'adjunta a aquest ordre dirigida a la Direcció General de Qualitat Ambiental, acompanyada de la següent documentació:
  
a) Còpies compulsades de les factures corresponents a les despeses efectuades en el desenvolupament de l'activitat, acompanyant-se còpia compulsada del corresponent document de pagament d'aquestes degudament fiscalitzat per l'interventor de l'ajuntament.
  
b) Informe final sobre el desenvolupament del projecte subvencionat, que tinga els següents apartats:
  
Objectius
  
Metodologia
  
Agents interns participants (òrgans polítics i administratius)
  
Agents externs participants (col·lectius, empreses, persones expertes, etc.)
  
Etapes del disseny, desenvolupament o execució del pla que es desenvoluparan en el periode de vigència de la subvenció
  
Terminis en què s'ha realitzat cada actuació
  
Principals actuacions realitzades.
  
c) Detall de despeses definitives per concepte, que s'haurà d'emplenar en l'imprés 27459 (apartat D).
  
d) Documentació elaborada en el disseny, desenvolupament o execució del pla d'acció ambiental.
  
2. En qualsevol cas, únicament es pagarà la totalitat de la subvenció reconeguda si el cost subvencionable del projecte, indicat en la corresponent notificació, ha sigut justificat íntegrament; altrament, només es pagarà la part de la subvenció proporcional als justificants de despesa aportada.
  
B) Programa de subvencions a les universitats i altres ens públics per a la implantació de sistemes de gestió ambiental d'acord amb el Reglament comunitari 1.836/1993, del Consell, de 29 de juny
  
B.1. Objecte
  
És objecte d'aquest programa de subvencions la realització per les universitats i altres ens públics, en relació amb les distintes activitats realitzades en aquests, d'avaluacions ambientals i implantació d'un sistema de gestió ambiental d'acord amb el Reglament CEE 1.836/1993, de 29 de juny, del Consell.
  
B.2. Entitats beneficiàries
  
Únicament podran ser beneficiaris d'aquestes subvencions les universitats i altres ens públics de la Comunitat Valenciana que realitzen en un o diversos dels seus centres o unitats les actuacions previstes a la base B.4.
  
B.3. Requisit inicial
  
Perquè un centre o unitat puga ser inclòs en el sistema de gestió mediambiental, haurà d'adoptar-se una política ambiental, d'acord amb els corresponents requisits de l'annex I del Reglament comunitari, la qual, a més a més de preveure el compliment de tots els requisits normatius corresponents al medi ambient, haurà de contenir compromisos destinats a la millora contínua i raonable de la seua actuació ambiental, amb vistes a reduir l'impacte ambiental a nivells que no sobrepassen els corresponents a una aplicació econòmicament viable de la millor tecnologia disponible.
  
La política ambiental s'adoptarà al màxim nivell directiu i s'establirà per escrit; i s'haurà d'adjuntar a la sol·licitud de subvenció per a la realització de l'avaluació ambiental inicial, com també en la sol·licitud de subvenció d'actuacions posteriors quan s'haja procedit a revisar i modificar la política mediambiental en funció de les auditories ambientals realitzades.
  
B.4. Actuacions subvencionables
  
Seran objecte d'ajuda les actuacions que es descriuen a continuació, realitzades des de l'1 de gener de l'exercici pressupostari, en un o diversos dels centres o unitats.
  
Les actuacions concretes per a les quals se sol·licita subvenció hauran d'estar acabades com a data límit el 15 de novembre de 1999.
  
Actuació 1: Avaluació ambiental: anàlisi preliminar global dels problemes, efectes i resultats en matèria de medi ambient de les activitats realitzades en un centre o unitat.
  
Haurà d'efectuar-se una avaluació ambiental del centre o unitat establint els impactes ambientals generats a partir de les distintes activitats desenvolupades; s'hi preveuran, entre altres, els aspectes següents:
  
Avaluació, control i prevenció de les repercussions de l'activitat sobre els diversos components del medi ambient.
  
Gestió, estalvi i elecció de l'energia.
  
Gestió, estalvi, elecció del material utilitzat, i gestió i estalvi de l'aigua.
  
Reducció, reciclatge, reutilització, i eliminació de residus.
  
Avaluació, control i reducció del soroll dins i fora del centre.
  
Resultats i pràctiques ambientals de contractistes, subcontractistes i subministradors.
  
Prevenció i reducció dels vessaments accidentals al medi ambient.
  
Procediments urgents en casos d'accidents ambientals.
  
Informació i formació del personal en temes ambientals.
  
Informació externa en els temes relacionats amb el medi ambient.
  
Actuació 2: Disseny i aplicació d'un sistema de gestió mediambiental en el seu conjunt: programa ambiental i implantació del sistema
  
S'entendrà per sistema de gestió ambiental, d'acord amb el Reglament comunitari, aquella part del sistema general de gestió que comprén l'estructura organitzativa, les responsabilitats, les pràctiques, els procediments, els processos i els recursos per a determinar i portar a terme la política ambiental.
  
Basant-se en els resultats de l'avaluació ambiental, haurà d'introduir-se un programa ambiental per al centre o unitat i un sistema de gestió ambiental aplicable a totes les activitats del centre o unitat.
  
El programa ambiental, que s'establirà per escrit, tindrà per objecte complir els compromisos continguts en la política ambiental en relació amb la millora contínua del comportament ambiental. Tindrà com a finalitat aconseguir els objectius ambientals fixats per al centre o unitat de què es tracte. Aquest programa comprendrà una descripció de les activitats i dels objectius específics per a assegurar una millor protecció del medi ambient en un centre o unitat determinat, amb inclusió d'una descripció general sobre les mesures adoptades o previstes per a assolir aquests objectius i, en cas necessari, els terminis fixats per a l'aplicació d'aquestes mesures.
  
El sistema de gestió ambiental haurà de dissenyar-se, aplicar-se i mantenir-se de manera que es garantisca, mitjançant mesures organitzatives i procediments adequats, la realització de les funcions que es defineixen en l'annex I del Reglament comunitari, relatives a:
  
- la fixació, revisió periòdica i, si escau, modificació de la política, objectius i programes ambientals al màxim nivell directiu;
  
- definició i documentació de la responsabilitat, l'autoritat i les interrelacions del personal clau que gestiona, porta a terme i controla els treballs que afecten el medi ambient;
  
- nomenament d'un representant de gestió amb autoritat i responsabilitat per a velar per l'aplicació i el manteniment del sistema de gestió;
  
- comunicació i formació del personal, determinant les necessitats de formació i facilitant una formació adequada a tots els membres del personal la tasca dels quals puga tenir un efecte apreciable sobre el medi ambient, com també establint procediments per a rebre, documentar i contestar comunicacions (internes i externes) procedents de terceres parts interessades i relatives als efectes i gestió ambientals;
  
- elaboració d'un registre dels efectes ambientals significatius i manteniment de procediments per a registrar tots els requisits legals, reglamentaris i altres requisits normatius corresponents als aspectes ambientals de les distintes activitats desenvolupades;
  
- establiment de procediments de control operatiu relatius:
  
A les funcions, activitats i processos afectants al medi ambient,
  
A la verificació del compliment dels requisits establits per al centre o unitat com també de l'elaboració i el manteniment de registres dels resultats,
  
A mesures correctives en cas d'incompliment de la política, els objectius o les normes ambientals;
  
- registre de documentació sobre gestió ambiental;
  
- gestió, aplicació i revisió d'un programa sistemàtic i periòdic d'auditories ambientals.
  
Actuació 3. Validació de la declaració ambiental
  
Serà objecte de subvenció la validació de la primera declaració ambiental realitzada després de la implantació del sistema.
  
Aquesta declaració haurà de ser validada per un verificador acreditat independent de l'auditor del centre o unitat, el qual validarà la declaració ambiental després de la comprovació prèvia que les polítiques, els programes, els sistemes de gestió, els procediments d'avaluació o auditoria ambientals i les declaracions ambientals compleixen els requisits del Reglament (CEE) núm. 1.836/93, de 29 de juny de 1993.
  
B.5. Quantia màxima de les subvencions
  
Actuació 1. Avaluacions ambientals: màxim el 60% dels costos subvencionables.
  
Actuació 2. Disseny i aplicació del sistema de gestió mediambiental: màxim el 80% dels costos subvencionables, excepte en els costos generals els quals se subvencionaran en un màxim del 20%.
  
Actuació 3. Validació de la declaració mediambiental: màxim el 90% dels costos subvencionables.
  
Tot això sense perjudici del que disposat la base C.2., apartat 2.
  
B.6. Costos subvencionables
  
- Actuació 1:
  
Quan es contracte externament la realització de l'avaluació ambiental: despeses de contractació, assessorament i consultoria dels serveis externs.
  
Quan l'avaluació es realitze mitjançant recursos humans interns: despesa del personal propi a què s'encomane la realització de l'actuació, amb un límit màxim de 2.000.000 de pessetes.
  
- Actuació 2:
  
Despeses de contractació, assessorament i consultoria de serveis externs,
  
Despesa del personal propi directament implicat en la realització de l'actuació, amb un límit del 40% del cost total de l'actuació:
  
- personal clau que gestiona i controla els treballs que afecten al medi ambient;
  
- representant de gestió responsable de l'aplicació i el manteniment del sistema de gestió.
  
Despeses de formació del personal la tasca del qual puga tenir un efecte apreciable sobre el medi ambient.
  
Despeses generals en els conceptes de: bibliografia i assistència a jornades i congressos relacionats amb el sistema de gestió mediambiental del Reglament comunitari.
  
Actuació 3:
  
Despeses de validació de la declaració ambiental pel verificador ambiental acreditat.
  
B.7. Sol·licituds i documentació
  
1. Les universitats i altres ens públics que desitgen optar a subvenció per a la implantació en un o diversos dels seus centres o unitats d'un sistema de gestió ambiental hauran de dirigir la seua sol·licitud a la Direcció General de Qualitat Ambiental de la Conselleria de Medi Ambient. Les sol·licituds podran presentar-se en el Registre General de la Conselleria de Medi Ambient al carrer Arquitecte Alfaro, núm. 39 de València, com també als serveis territorials d'aquesta sitis a Alacant (carrer de Churruca, 29), Castelló (Av. dels Germans Bou, 47), València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2. La sol·licitud, subscrita pel representant de l'ens públic, rector de la universitat o persones en qui deleguen, cas en el qual candrà acreditar la delegació, es formalitzarà en l'imprés normalitzat 27218, en el qual s'inclou detall de despeses i subvenció sol·licitada per conceptes i nivell de desenvolupament de les distintes actuacions per centre o unitat, que haurà d'anar acompanyat de la següent documentació:
  
Document relatiu a la política ambiental adoptada al més alt nivell directiu, en el qual es preveja el compliment de tots els requisits normatius sobre medi ambient i el compromís destinat a la millora contínua i raonable de la seua actuació ambiental. Aquest document es presentarà quan se sol·licite la subvenció per a la realització de l'actuació 1 i quan, sol·licitant-se per a altres actuacions, s'haja revisat i modificat la política ambiental.
  
Memòria explicativa de la proposta de treball a què es compromet la universitat, amb referència als distints centres o unitats en què es pretén l'aplicació del sistema.
  
Projecte d'actuacions que es desenvoluparà en el període de vigència de la subvenció, amb distinció, si cal, de les aplicables a distints centres o unitats.
  
Declaració, si escau, de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, pel mateix concepte, imprés 27601.
  
Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, imprés 27855.
  
La Conselleria de Medi Ambient podrà demanar al sol·licitant l'aportació d'aquells documents o dades complementàries que estime necessaris per a la resolució de l'expedient.
  
3. L'admissió a tràmit d'una sol·licitud de subvenció no generarà cap compromís de concessió d'aquella.
  
B.8. Criteris de valoració de les sol·licituds
  
Per a la valoració de les sol·licituds es tindran en compte els següents criteris d'acord amb el següent ordre de prioritat:
  
- Qualitat del projecte presentat.
  
- Perspectives de continuació del procés que queden obertes una vegada finalitzat el període de subvenció.
  
B.9. Procediment de pagament de la subvenció
  
1. Per al cobrament de la subvenció, l'entitat beneficiària haurà de presentar, en el termini que establisca la resolució de concessió, la corresponent sol·licitud de cobrament dirigida a la Direcció General de Qualitat Ambiental, segons imprés normalitzat 27394 adjunt a aquesta ordre, subscrita pel representant de l'ens públic, rector de la universitat o persones en qui deleguen, cas en el qual caldrà acreditar la delegació, acompanyada de la següent documentació:
  
a) La que acredite la realització de l'actuació subvencionada:
  
Actuació 1: presentació de l'avaluació ambiental o una síntesi d'aquesta.
  
Actuació 2: presentació d'una síntesi dels treballs realitzats en la implantació del sistema de gestió ambiental, incloent una relació de tots els documents del sistema. La Conselleria de Medi Ambient podrà, en qualsevol moment, efectuar les comprovacions necessàries encaminades a verificar la realització de l'actuació o requerir a l'entitat beneficiària la presentació de qualsevol dels documents del sistema.
  
Actuació 3: presentació d'original, per a la compulsa, de la declaració ambiental validada.
  
b) Detall de despeses definitives per conceptes, que s'haurà d'emplenar en l'impres 27017 (apartat D).
  
c) Justificació de les despeses efectuades:
  
Còpies compulsades de les factures corresponents a les despeses efectuades en el desenvolupament de l'activitat, acompanyant-se còpia compulsada del corresponent document de pagament d'aquestes degudament fiscalitzat per la Intervenció.
  
Les despeses de personal s'acreditaran mitjançant certificat exprés del responsable de personal, amb desglossament detallat de les hores de dedicació i quantia econòmica corresponents a cada un dels participants en l'actuació.
  
d) Informe final sobre el desenvolupament del projecte subvencionat.
  
2. En qualsevol cas, únicament es pagarà la totalitat de la subvenció reconeguda si el cost subvencionable del projecte, indicat en la corresponent notificació, ha sigut justificat íntegrament; altrament, només es pagarà la part de la subvenció proporcional als justificants de despesa aportada.
  
C) Bases comunes
  
C.1. Esmena de les sol·licituds
  
Si la Direcció General de Qualitat Ambiental adverteix en la sol·licitud presentada l'existència d'algun defecte o inexactitud, ho comunicarà a l'entitat sol·licitant, i li concedirà un termini de deu dies perquè l'esmene. Transcorregut aquest termini sense haver-ne efectuat l'esmena, es tindrà el sol·licitant per desistit de la seua petició.
  
C.2. Valoració i tràmit
  
1. La valoració dels expedients la realitzarà, d'acord amb els criteris de valoració establits per a cada programa, una comissió avaluadora, presidida per la directora general de Qualitat Ambiental i composta per la secretària general administrativa, o persona en qui delegue, la cap del Servei d'Impuls Tecnològic Mediambiental i un tècnic del Servei d'Impuls Tecnològic Mediambiental, tots ells de la Conselleria de Medi Ambient.
  
2. La comissió determinarà la subvenció que s'ha de concedir a cada beneficiari per aplicació dels percentatges màxims establits a les bases A.4 i B.5. En el supòsit que el total de les subvencions reconegudes ultrapasse el crèdit pressupostari disponible en l'exercici econòmic, la comissió determinarà el coeficient o els coeficients aplicables per a la reducció proporcional d'aquelles fins respectar aquest límit, i es podran establir trams per a l'aplicació d'aquests.
  
3. Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda concedida a cada beneficiari, indicant els percentatges aplicables per a la determinació i, si escau, els trams i el coeficient o coeficients de reducció proporcional aplicats per a respectar el límit de la consignació pressupostària.
  
4. La resolució definitiva dictada pel conseller serà publicada en el Diari Oficial de la Generalitat Valenciana.
  
5. Els beneficiaris de les subvencions podran renunciar expressament a aquestes en el termini de deu dies a partir de l'endemà de la publicació de la resolució de concessió.
  
6. En cas que els sol·licitants hagen percebut, o tinguen reconegudes, d'altres administracions públiques, o d'altres ens públics o privats, alguna altra subvenció pel mateix concepte, l'import total de les ajudes acumulades no podrà superar el cost total de l'activitat desenvolupada.
  
C.3. Obligacions dels beneficiaris
  
Els beneficiaris de les subvencions hauran de:
  
Trobar-se en situació que en legitima la concessió.
  
Complir els requisits i les condicions que comporta la concessió de l'ajuda.
  
Facilitar les comprovacions encaminades a garantir la correcta realització de l'actuació subvencionada.
  
Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
Comunicar, en qualsevol moment de la vigència de l'expedient, altres ajudes sol·licitades o concedides per a la mateixa activitat per altres administracions públiques o per altres ens públics o privats.
  
Fer constar en tota informació o documentació pròpia de l'activitat que aquesta està subvencionada per la Conselleria de Medi Ambient.